Nariadenie Komisie (ES) č. 1667/2003
z 1. septembra 2003,
ktorým sa vykonáva nariadenie Rady (ES, Euratom) č. 58/97 s ohľadom na výnimky, ktoré sa majú povoliť pre štrukturálnu podnikovú štatistiku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES, Euratom) č. 58/97 z 20. decembra 1996 o štrukturálnej podnikovej štatistike [1], naposledy zmenené a doplnené nariadením (ES) č. 2056/2002 Európskeho parlamentu a Rady [2], najmä na jeho článok 12 písm. x),
keďže:
(1) Nariadenie (ES, Euratom) č. 58/97 ustanovilo spoločný systém na vytvorenie štatistiky spoločenstva o štruktúre, činnosti, plnení a konkurencieschopnosti úverových inštitúcií a dôchodkových fondov, ako aj o výdavkoch na ochranu životného prostredia.
(2) Článok 11 nariadenia (ES, Euratom) č. 58/97 ustanovuje, že počas prechodného obdobia sa môžu prijať výnimky z ustanovení príloh tohto nariadenia.
(3) Členské štáty požiadali o výnimky z určitých ustanovení prílohy 2 nariadenia (ES, Euratom) č. 58/97 s ohľadom na premenné 21 11 0, 21 12 0 a 21 14 0 na obdobie 2001 až 2004, aby rozmiestnili potrebné systémy na zhromažďovanie údajov alebo prijali existujúce tak, aby sa do konca prechodného obdobia stanovenom v prílohe 2 tohto nariadenia naplnili jeho ustanovenia.
(4) Členské štáty požiadali o výnimky z určitých ustanovení prílohy 6 nariadenia (ES, Euratom) č. 58/97 s ohľadom na úverové inštitúcie, na obdobie 2001 až 2003, aby rozmiestnili potrebné systémy na zhromažďovanie údajov alebo prijali existujúce tak, aby sa do konca prechodného obdobia stanovenom v prílohe 6 tohto nariadenia naplnili jeho ustanovenia.
(5) Členské štáty požiadali o výnimky z určitých ustanovení prílohy 7 nariadenia (ES, Euratom) č. 58/97 s ohľadom na dôchodkové fondy, na obdobie 2002 až 2004, aby rozmiestnili potrebné systémy na zhromažďovanie údajov alebo prijali existujúce tak, aby sa do konca prechodného obdobia stanovenom v prílohe 7 tohto nariadenia naplnili jeho ustanovenia.
(6) Tieto výnimky treba povoliť, pretože systémy na zhromažďovanie údajov členských štátov vyžadujú ďalšie prispôsobenie.
(7) Opatrenia ustanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Pre referenčné roky 2001 až 2004 sa povoľujú výnimky z premenných 21 11 0, 21 12 0 a 21 14 0 časti 4 prílohy č. 2 k nariadeniu (ES, Euratom) č. 58/97 tak, ako je uvedené v prílohe I k tomuto nariadeniu.
Článok 2
Pre referenčné roky 2001 až 2003 sa povoľujú výnimky zo zoznamu premenných, ktoré sú uvedené v časti 4 prílohy č. 6 k nariadenia (ES, Euratom) č. 58/97 tak, ako je uvedené v prílohe II k tomuto nariadeniu.
Článok 3
Pre referenčné roky 2002 až 2004 sa povoľujú výnimky zo zoznamu premenných, ktoré sú uvedené v časti 4 prílohy č. 7 k nariadeniu (ES, Euratom) č. 58/97 tak, ako je uvedené v prílohe III k tomuto nariadeniu.
Článok 4
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. septembra 2003